**EXTRAS RAPORT**

**privind participarea la dezbaterea online cu tema *Alegerile locale în timpul pandemiei. Câteva scenarii.* organizată de Expert Forum și Fundația Internațională pentru Sisteme Electorale (IFES), în format de videoconferință, 13 mai 2020**

Ca urmare a invitației primite de la Expert Forum (EFOR), în data de 7 mai 2020, de a participa la conferința cu tema *Alegeri locale în timpul pandemiei. Câteva scenarii,* președintele Autorității Electorale Permanente (AEP) a aprobat participarea la dezbateri, în format de videoconferință.

Evenimentul a avut loc în contextul în care pandemia COVID – 19 a afectat, în România, organizarea la termen a alegerilor locale, iar în numeroase țări a determinat fie amânarea proceselor electorale, fie organizarea acestora în condiții speciale de protecție.

Dezbaterea și-a propus să identifice și să avanseze o listă de posibile soluții care pot ajuta autoritățile să organizeze alegerile locale pornind de la premisa că acestea ar trebui să aibă loc în acest an, dar să garanteze, din punct de vedere medical, siguranța tuturor celor implicați.

La reuniune au participat specialiști din partea EFOR, IFES, Organizației pentru Securitate și Cooperare în Europa/Oficiul pentru Instituții Democratice și Drepturile Omului (OSCE/ODIHR), oficiali ai Ministerului Afacerilor Interne, ai Ministerului Afacerilor Externe, ai Poștei Române și ai Institutului Național de Statistică, președintele Comisiei Electorale Centrale a Republicii Moldova, Dorin Cimil, precum și reprezentanți ai ambasadelor Statelor Unite ale Americii, Austriei, Danemarcei, Suediei, Germaniei și Serbiei.

Evenimentul face parte dintr-un proiect susținut de Biroul Internațional pentru Narcotice și Aplicarea Legii (INL) și este implementat de Expert Forum în parteneriat cu Institutul CEELI – Inițiativa de Drept central și est-european și Fundația Internațională pentru Sisteme Electorale (IFES).

**Prezentarea participanților și a subiectelor dezbătute**

**Locație:** Videoconferință prin intermediul aplicației Microsoft Teams.

**Participanți:**

* **AEP:** președintele instituției, Constantin-Florin Mitulețu-Buică, vicepreședintele Zsombor Vajda, coordonatorii următoarelor departamente: Departamentul Legislativ, Direcția generală coordonarea sistemului informatic electoral național, Departamentul suport organizatoric electoral, Direcția generală logistică și resurse electorale, Departamentul cooperare internațională și relații publice și Departamentul de control al finanțării partidelor politice și a campaniilor electorale.
* **EFOR:** Laura Ștefan, director executiv; Septimius Pârvu, expert electoral.
* **IFES:** Katherine Ellena, consilier principal; dr. Staffan Darnolf, consilier principal; Meredith Applegate, consilier de program, Ucraina; dr. Magnus Ohman, director, Biroul regional Europa.

**Programul evenimentului**

15.00 – 15.15

Laura Ștefan, director executiv, EFOR.

Katherine Ellena, consilier principal, IFES.

Introducere

15.15 – 15.30

Septimius Pârvu, EFOR - Scurtă prezentare a raportului

15.30 – 16.15

Katherine Ellena, consilier principal, IFES

Dr. Staffan Darnolf, consilier principal, IFES

Meredith Applegate, consilier de program, Ucraina, IFES

Dr. Magnus Ohman, director, Biroul regional Europa, IFES

16.15 – 16.30 - Prezentare AEP

**Din partea AEP,** șeful Departamentului suport organizatoric electoral și cel al Departamentului de control al finanțării partidelor politice și a campaniilor electorale [au prezentat unele dintre măsurile avute în vedere](https://www.roaep.ro/prezentare/comunicat-de-presa/comunicat-de-presa-privind-participarea-aep-la-videoconferinta-cu-tema-alegerile-locale-in-pandemie-cateva-scenarii-organizata-de-expert-forum-si-fundatia-internationala-pentru-sis/?fbclid=IwAR1QtZgvQRvRA0gSrf4JlTPRtFocEy9tfZTTyOmCB5VmBZVPYhhCJGsRAso) pentru organizarea alegerilor locale.

**Septimius Pârvu, expert electoral EFOR, a prezentat raportul publicat de EFOR cuprinzând scenariile posibile pentru organizarea alegerilor în timpul pandemiei în România, document care se regăsește pe pagina de web a organizației (**[www.expertforum.ro](http://www.expertforum.ro)**).**

**Katherine Ellena, consilier principal IFES**, a punctat următoarele aspecte legale ale organizării alegerilor în pandemie:

* Trebuie să ne îndreptăm atenția în organizarea alegerilor spre asigurarea participării și a incluziunii.
* Multe țări, inclusiv România, au avut ca primă reacție amânarea alegerilor (58 de cazuri și teritorii).
* Amânarea nu contravine standardelor internaționale, dar ar trebui să fie proporțională și cu anumite limitări.
* Amânarea alegerilor a fost problematică în multe țări, având în vedere că anumite constrângeri constituționale nu permit o prelungire a mandatelor aleșilor.
* În unele cazuri în care alegerile au început deja, extinderea nu a fost o soluție, motiv pentru care procesul electoral a trebuit repornit (Spania).
* În unele țări, lipsa prevederilor legislative poate fi o problemă. În alte țări, decizia este, de asemenea, o provocare: depinde de autoritatea electorală, Parlament sau Executiv? În astfel de situații, transparența și comunicarea sunt cruciale.

Katherine Ellena a vorbit și despre avantajele și dezavantajele organizării proceselor electorale în perioadă de pandemie:

* Trebuie făcute unele modificări și adaptări legislative. Există două acțiuni posibile: fie un nou sistem de vot este pus în aplicare, fie sistemul actual de votare este adaptat. Modificarea poate fi mai ușoară într-o situație de criză.
* O astfel de situație prezintă avantaje, cum ar fi oportunitatea de a introduce măsuri speciale care pot fi benefice în viitor (de exemplu, vot extins prin poștă, vot în avans sau mai multe zile pentru a vota), după ce ieșim din pandemie, dar și dezavantaje, cum ar fi riscul de a manipula legea sau de a restrânge dreptul de vot.
* Trebuie să ne asigurăm că păstrăm și prioritizăm elemente precum claritatea legii, stabilitatea, incluziunea. Cazul Poloniei ne arată exact de ce schimbarea completă a sistemului de votare nu este benefică și de ce avem nevoie de transparență și comunicare.
* Atunci când luăm în considerare modificarea, este important să vedem unde sunt specificate regulile de organizare a procesului electoral (Constituție, lege, decizii etc.) și care este flexibilitatea administrativă pentru a face modificări. De exemplu, Coreea de Sud avea deja prevederi în legislație care ar fi putut fi extinse (de exemplu, votul poștal), ceea ce a facilitat procesul.
* Modificările sunt necesare pe parcursul întregului proces, nu sunt legate doar de ziua alegerilor.

**Dr. Magnus Ohman, director al Biroul regional pentru Europa al IFES**, a abordat tema finanțării partidelor politice și a campaniei electorale, scoțând în evidență următoarele aspecte relevante în perioada pandemiei:

* În această perioadă, atenția asupra finanțării politice este mai scăzută, deși problema este la fel de importantă ca întotdeauna. Prin urmare, trebuie să ne asigurăm că aducem în atenția publicului anumite aspecte pe care le trecem cu vederea în pandemie, cum ar fi finanțarea partidelor și a campaniei electorale.
* În ceea ce privește finanțarea continuă a activității partidelor politice și supravegherea acesteia, impactul pandemiei este destul de limitat și nu vedem schimbări majore în modul în care acționam până acum. Publicarea rapoartelor anuale este în vigoare în majoritatea țărilor, cu mici excepții, precum Serbia. Mai problematice pot fi țările în care rapoartele sunt prezentate în mod regulat, cum ar fi Ucraina și Moldova.
* Când vine vorba definanțarea campaniei electorale, există soluții online, care pot ușura efectele schimbării, însă acestea trebuie utilizate cu atenție și trebuie să includă consultări cu entitățile care trebuie să depună rapoartele.
* De asemenea, trebuie introduse modalități de a redirecționa banii din campanie. Spre exemplu, trebuie permise alocări mai mari de bani către campaniile făcute prin radio, televizor, prin social media, având în vedere că mare parte din interacțiunea candidaților cu alegătorii va avea loc prin aceste canale. Din această cauză, este nevoie de un dialog prin care să ne dăm seama ce considerăm ca fiind un comportament corect din partea partidelor politice și ce reprezintă manipulare.
* Instrumentele de campanie se vor schimba din cauza pandemiei, cu mai puține evenimente offline și mai multă publicitate, ceea ce continuă un trend care deja exista. Monitorizarea poate fi mai ușoară – mai ales publicitatea prin mass-media, în comparație cu mitingurile sau campaniile din ușa în ușă. Monitorizarea publicității online este dificilă însă, în special în relația cu platformele media internaționale.
* Există un risc ridicat ca guvernele să folosească pandemia pentru a-și promova interesele. Este esențial ca instituțiile care supraveghează abuzurile statului să monitorizeze cu atenție situația și să acționeze în caz de încălcare. Multe cazuri de abuz nu sunt împotriva literei legii și poate este nevoie de reformă.
* Este nevoie de dialog cu privire la comportamentul actorilor politici din societatea noastră.

**Dr. Staffan Darnolf, consilier principal IFES**, a susținut o prezentare cu tema ***Protejarea sănătății în timpul alegerilor,* structurată pe următoarele idei:**

* IFES a publicat raportul [*Safeguarding health and elections*](https://www.ifes.org/publications/ifes-covid-19-briefing-series-safeguarding-health-and-elections)*(Protejara sănătății în timpul alegerilor)* în consultare cu experți în sănătate publică, document ce se regăsește pe pagina web [www.ifes.org](http://www.ifes.org)).
* COVID-19 este transmis mai ales prin contaminare directă, dar când vine vorba de alegeri, trebuie să ne concentrăm în special pe transmisia indirectă, având în vedere numărul de ore/zile în care virusul rezistă pe diverse suprafețe. Astfel, trebuie să fim atenți la procedura pe care o punem în practică în ceea ce privește gestionarea buletinelor de vot, ștampilelor, listelor electorale etc.
* Autoritățile electorale trebuie să colaboreze cu instituțiile de sănătate publică. Primul pas este realizarea unei evaluări a riscului pentru sănătate, care trebuie să includă și aspecte mai puțin vizibile, cum ar fi accesul în birouri, depozite etc. În al doilea rând, trebuie să elaboreze un plan de atenuare a riscurilor, care poate fi diferit pentru fiecare țară. În al treilea rând, trebuie să actualizeze planurile operaționale, inclusiv bugetele (de exemplu, Coreea de Sud a cheltuit 20 de milioane USD pentru echipamente de protecție).
* Educația publicului și a administrației electorale devine critică și trebuie să includă procedurile noi și probleme privind COVID-19. O campanie de educație deficitară poate avea, de asemenea, efecte asupra asigurării unui număr suficient de membri în administrația electorală. Mesajele trebuie să fie pozitive și trebuie adaptate limbajului comun.
* Trebuie să fie recrutat personal suplimentar pentru a pune în aplicare noile măsuri. Lucrătorii medicali și persoanele în vârstă nu ar trebui să fie recrutate ca personal electoral (în cel de-al doilea caz existând riscuri de îmbolnăvire mai ridicat) și, prin urmare, recrutările trebuie să se îndrepte și spre alte grupuri-țintă.
* Trebuie să fie asigurate informații adecvate pentru membrii administrației electorale cu privire la modul de utilizare a echipamentului de protecție.
* Este important să nu ne uităm doar la activitățile electorale, cum ar fi ziua votării, dar și la lucrurile care se întâmplă „în culise”, cum ar fi instruirea membrilor comisiei electorale, numărarea voturilor, locul în care organizăm alegerile (mărimea, numărul alegătorilor, cum controlăm cozile), dar și modul în care putem introduce metode de votare pentru categoria alegătorilor care nu pot fi prezenți fizic la secțiile de votare.
* Se pot lua mai multe măsuri pentru asigurarea protecției în secții: spațiile de vot ar trebui organizate pentru a asigura distanțarea (ex: uși dedicate pentru intrare și ieșire), cu trasee organizate pentru votanți, perioade mai lungi de vot etc. În unele cazuri, au fost instalate panouri de plexiglas pentru a separa alegătorii de membrii comisiei; în alte cazuri, a fost instalată o masă de schimb pentru identificarea alegătorilor, unde aceștia puneau documentele care erau consultate de membrii comisiei.
* Serviciile poștale pot fi afectate de COVID-19 și, prin urmare, votul poștal poate să nu funcționeze corect. Introducerea unor metode de vot suplimentare poate afecta calitatea organizării votării în secția de votare. Votul prin poștă ar putea fi introdus doar pentru anumite categorii de alegători.
* Factorii care trebuie luați în considerare atunci când se organizează alegeri în perioadă de pandemie: evoluția și transmiterea bolii, coordonarea cu autoritățile de sănătate, comunicarea eficientă cu cetățenii, capacitatea de a procura materialele și consumabilele necesare, capacitatea de a implementa noi proceduri la timp, capacitatea de a menține nivelul de participare a cetățenilor.

**Meredith Applegate, consilier principal IFES, a vorbit despre votul prin Internet în timpul pandemiei, menționând raportul pe această temă publicat recent de IFES, document care ridică un set de întrebări esențiale privind oportunitatea și eficiența acestui tip de vot:**

* Care este costul? Afirmația conform căreia votul electronic costă mai puțin este una pe care trebuie să o privim cu scepticism, având în vedere că asemenea rezultate se pot vedea doar pe termen lung. Pe termen scurt chiar s-ar putea să fie nevoie de investiții mai mari.
* Îmbunătățește participarea? Votul electronic nu duce neapărat la o participare mai mare din partea cetățenilor cu drept de vot (exemplu: Norvegia).
* Face procesul democratic mai eficient? Depinde foarte mult de infrastructura țării și cadrul legal al țării. În unele scenarii, procesul electoral poate să fie îngreunat, spre exemplu dacă ne uităm la rolul observatorilor.
* Există încredere în acest sistem? Deși opinia publică poate să fie una pozitivă, oamenii nu se simt în siguranță în online și nu ar avea încredere în votul electronic. Multă muncă și pregătire trebuie depuse pentru a schimba mentalitatea oamenilor privind votul online.
* Există un mecanism de a garanta siguranța sistemului? Trebuie elaborat un plan privind vulnerabilitățile sistemului și cum pot fi depășite. De asemenea, trebuie acordată atenție și în legătură cu secretizarea votului și a presiunii puse pe votanți (exemplu: violența domestică).

**Concluzii:** Direcțiile principale trasate în urma discuțiilor de la dezbatere, dar și detalii suplimentare pot fi citite în raportul EFOR, elaborat cu această ocazie și postat pe site-ul organizației.